Keniaanse langasem toets positief | Netwerk24
Hoopstad-moord: Man hét hom al as polisielid voorgedoen
Een van die mans wat betrokke was by 'n voorval waarin 'n plaasbestuurder van Hoopstad in die Vrystaat koelbloedig doodgeskiet is, was 'n veroordeelde misdadiger wat al tronkstraf uitgedien het omdat hy homself as 'n polisielid voorgedoen het.
Chiefs gooi koue water op Cruden-gerug
Hoewel die Chiefs raap en skraap om 'n tweede fikse losskakel te vind, het dié Nieu-Seelandse franchise gerugte verwerp dat Aaron Cruden 'n terugkeer vir sy voormalige Superrugby-span kan maak.
Beuran op pad na IPL
Die Suid-Afrikaanse swaaibouler Beuran Hendricks is op pad na Indië om hom by die Mumbai Indians aan te sluit.
Keniaanse langasem toets positief
Samuel Kalalei van Kenia haal die wenstreep in 2017 se Athene-marathon. Foto: Getty Images
Die Keniaanse langasem- en marathon-atleet Samuel Kalalei is vir vier jaar geskors nadat hy positief vir die gebruik van 'n verbode middel getoets het.
Kalalei, wat in November 2017 die Athene-marathon gewen het, het positief getoets vir die gebruik van eritropoïetien (EPO), 'n hormoon wat as 'n opkikker vir bloedselle dien.
Dié aankondiging is Donderdag gemaak deur die Atletiek-integriteitseenheid (AIU), 'n onafhanklike liggaam wat verlede jaar deur die Internasionale Vereniging van Atletiekfederasies (IAAF) gestig is.
Kalalei se urinemonster, wat hy moes indien ná die Rotterdam-marathon in April, het dié 23-jarige atleet se doppie geklink. Hy is reeds in Junie voorlopig geskors.
Volgens die AIU sal niks van sy uitslae sedert die marathon in Nederland erken word nie.
Hy het in Rotterdam 'n persoonlike beste tyd van 2:10:44 sekondes opgestel toe hy die wenstreep sewende oorgesteek het.
Dié skorsing is net die mees onlangse in 'n rits van Kenia se langafstandatlete wat die laaste paar jaar positief vir die gebruik van verbode middels getoets het.
Vroeër vanjaar is Eliud Magut en Kipses Simotwo ook geskors nadat hulle positief vir die gebruik van norandrosteroon getoets het.
Luidens 'n verslag deur die Wêreldagentskap Teen Verbode Middels in Sport (Wada) het tot 138 Keniaanse atlete sedert 2004 al positief getoets vir die gebruik van verbode middels, waarvan 113 op byeenkomste was.
In 2017 is 596 urinemonsters ná die wêreldkampioenskappe in Londen ontleed en 212 hiervan het positief vir EPO getoets. – Reuters en Sportredaksie